Idi man-aahad si Jesus,
gwariy mita thon dahin sigod a ekorab.
Inbaga iren ma disipolos to i “Maistoro,
niyana sigod a ekorab iya too?
Kagol emo na basol to ono basol na parintis to?”
Insongbat Jesus i “Nat ekorab kagol na basol to ono basol na parintis to.
No diket ekorab say ibiybiy Afo Chiyos i panakabalin to no a-kalen toy korab niya too.
Nem no kaakawan pay,
mesepol a a-magen tayoy piyan na engito-no did si-kak.
Tep no medebi wa,
nagwariy mebedin a man-obda.
Basta sibibiyagak nin chiya dobong,
si-kak i silow a naenilow na nemnem na tood ja dobong.”
Idi kincheng Jesus a engowan niwan,
chiyopdaan toy pithek say mekaloy.
Et inpoyok to ma kaloy cha matha niwa ekorab
a kigwan to i “Tahen panda-nop ked ma iyabjeng a chanom cha Siloam.”
(Sema banag na Siloam,
iyayto-no.)
Et kimowan iwa ekorab chiwan et iyanda-nop.
Idi imoli di,
mahasi-neng ma.
Sema iren kaaroba na ekorab tan sema iren toon naeni-neng a naiyanpalimos,
kigwan cha i “Nat sejay ayay toon natimokkong a naiyanpalpalimos?”
Sema echom,
kigwan cha i “Ahow,
si-katho man.”
Nem kigwan ngo na echom i “Enchi,
singen kalopdopaan to bengat.”
Nem kigwan niwa dahi i “Si-kak iwa too.”
Et kigwan cha i “Nengoy inpasing mon mahasi-neng ma?”
Insongbat to i “Sema toon kigwan cha i si Jesus,
engamag na kaloy et inpoyok tod mathak a kigwan to i ‘Tahed Siloam et pan ked man.’
Kimowanak et iyanda-nofak,
et idi iyakcheng iwan,
mahasi-nengak da.”
Et kigwan cha i “To waliy kad-an niwa too niman i?”
Insongbat niwa dahi i “Ekak amta.”
Siyalodsod Iren Ma Pharisees Iwa Dahin Sigod A Ekorab
Et intolod cha ma dahin sigod a ekorab ired ma Pharisees.
Seman a akow a inpangamag Jesus na kaloy et ingkal toy korab niwa dahi,
Sabbath a akow na pan-inana.
Inbagaan mowan iren ma Pharisees iwa dahi no nengoy inpasing ton iya-kal i korab to.
Et insongbat niwa dahi i “Inpoyok toy kaloy cha mathak,
iyanda-nofak,
et mahasi-nengak ma.”
Kigwan na echom cha Pharisees i “Sema toon engamag niwan,
nat into-non Afo Chiyos tep chichal toy dinteg Afo Chiyos nonta ingkal toy korab niya dahi nonta akow na pan-inana.”
Nem kigwan ngo na echom i “Say toon naiyanbasol,
ngoy pesing ton mengemag na milagron inges niwan?”
Nat man-iringes i nemnem cha.
Isonga,
kigwan mowan iren ma Pharisees chiwa dahin sigod a ekorab i “No si-kam engka,
kagol a kigwan mo i ingkal niwa tooy korab mo,
ngoy konen mo maypangkep cha si-katho?”
Et insongbat niwa dahi i “Profita man.”
Nem sema iren naengibalnay na Hodjos,
eg cha piyati i ekorab iwa dahi nontan et mahasi-neng ma.
Isonga,
inpata-gway chiy parintis to,
et inbagaan cha i “Anak jo jay?
Podno ayen sigod a ekorab?
Nengoy inpasing ton mahasi-neng ma?”
Et insongbat iren ma parintis i “Anak mi jay,
tan podnon sigod a ekorab.
Nem nat amta wi no nengoy inpasing ton mahasi-neng ma,
et nat amta wi ngo no siyay iyangkal na korab to.
Ibagai yo ngo.
Iya-tengan ma.
Mebedin a songbathan toy angel to.”
Kigwan cha man tep entahot cha ira ma naengibalnay na Hodjos.
Tep iyantotolagan iren ma naengibalnay i angken siyen toon mengowan i si Jesus i Cristo,
nat maytolok iwa toon onsekep cha synagog.
Isonga,
kigwan na parintis to i “Ibagai yo.
Iya-tengan ma.”
Isonga,
sema iren naengibalnay na Hodjos,
inpata-gway cha mowan iwa dahin sigod a ekorab,
et kigwan cha i “Isapatham cha Afo Chiyos i konen moy podno tep sema toon iyangkal na korab mo,
amta wi i mabesol.”
Et insongbat niwa dahi i “Nat amtak no mabesol iwan,
ono enchi.
Nem sa-sa-kiy amtak a nontan ekorabak,
nem niman mahasi-nengak.”
Et inbagaan mowan iren ma naengibalnay i “Ngoy imag to?
Ngoy inpasing ton iyangkal na korab mo?”
Et kigwan niwa dahi i “Kigwan ko waled si-kayo,
nem nat piyati yo.
Niyana piyan jon iki-ngelan mowan?
Piyan jo ngon manbalin na disipolos to?”
Et sema iren naengibalnay,
kiyelsithan cha ma ekorab a kigwan cha i “Si-kam i disipolo tho.
No si-kawi,
disipolos to kawin Moses.
Amta wi i ekitbal si Afo Chiyos cha Moses,
nem seta too,
nat amta wiy edafoan to.”
Et kigwan niwa dahi i “Kaskasdaaw itha kigwan jo.
Nat amta yoy edafoan to iy say si-kathoy iyangkal na korab ko.
Amta thayo i nat nainki-ngelan Afo Chiyos ira ma naiyanbasol,
no diket nainki-ngelan to ira ma naiyanchayaw cha si-katho tan naengamag na piyan to.
Manipod nonta kapkapoanan niya dobong,
nat iyaychama-chamag i gwariy toon iyangkal na korab niwa toon sigod a ekorab.
Seta too,
no nat edafod Afo Chiyos,
nat mebedin a mengemag koma na inges niwan.”
Et insongbat iren ma naengibalnay na Hodjos i “Iyay-anak ken mabesol,
et piyan mo pay laeng i itoroan mo kawi?”
Et chiyagchag cha wa.
Idi inki-ngelan Jesus i chiyagchag iren ma naengibalnay iwa dahi,
inap to.
Idi sipol to,
kigwan to i “Naemati ked Anak na Too?”
Insongbat niwa dahi i “Siya man,
Afo?
Kowan mod si-kak say mematiak cha si-katho.”
Et kigwan Jesus i “Sini-neng mo wala tep si-kak a mekiteba-tebal cha si-kam,
si-kak iwan.”
Et kigwan niwa dahi i “Afo,
mematiak ma.”
Et iyantalimohod et iyanchejaw cha si-katho.
Et kigwan Jesus i “Kimowanak alid ja dobong a mengowis na tothoo,
say sema iren naematid si-kak,
maydasin ired nat naematid si-kak.
Sema iren nat mahaamta na podno,
may-arig ired ekorab a too,
et a-kalen koy korab cha say mahasi-neng ira et memati ira.
Nem sema iren mahaamta na podno maypangkep cha si-kak,
nem eg cha piyan a mematid si-kak,
ibiybiy ko i ekorab ira.”
Sema echom a Pharisees a gwared man,
inki-ngelan cha ma kigwan Jesus,
et kigwan ched si-katho i “Piyan mon a-seden i ekorab kawi ngo?”
Et insongbat Jesus i “No ekorab kayo koma,
piyan ton a-seden i agpayson nat amta yo ma podno,
isonga nagwariy basol jo.
Nem kagol a nakigwan jo i mahasi-neng kayo et binekan joak pay laeng,
on-onong i basol jod si-kayo.”